CELEX: 62017TN0478
Language: mt
Date: 2017-08-02 00:00:00
Title: Kawża T-478/17: Rikors ippreżentat fit-2 ta’ Awwissu 2017 – Mutualidad General de la Abogacía, Mutualidad de Previsión Social a prima fija u Hermandad Nacional de Arquitectos Superiores y Químicos, Mutualidad de Previsión Social a prima fija vs JUR

25.9.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 318/18
            
         Rikors ippreżentat fit-2 ta’ Awwissu 2017 – Mutualidad General de la Abogacía, Mutualidad de Previsión Social a prima fija u Hermandad Nacional de Arquitectos Superiores y Químicos, Mutualidad de Previsión Social a prima fija vs JUR
   (Kawża T-478/17)
   (2017/C 318/24)
   Lingwa tal-kawża: l-Ispanjol
   
      Partijiet
   
   
      Rikorrenti: La Mutualidad General de la Abogacía, Mutualidad de Previsión Social a prima fija (Madrid, Spanja) u Hermandad Nacional de Arquitectos Superiores y Químicos, Mutualidad de Previsión Social a prima fija (Madrid) (rappreżentanti: R. Pelayo Jiménez u A. Muñoz Aranguren, avukati)
   
      Konvenut: Kumitat Uniku ta’ Deċiżjoni
   
      Talbiet
   
   
               —
            
            
               tannulla d-deċiżjoni tal-Kumitat Uniku ta’ Deċiżjoni tas-7 ta’ Ġunju 2017 (SRB/EES/2017/08);
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Id-deċiżjoni kkontestata f’dawn il-proċeduri stabbilixxiet proċedura ta’ deċiżjoni applikabbli għall-Banco Popular Español.
   Insostenn tar-rikors tagħhom, ir-rikorrenti jinvokaw għaxar motivi.
   
               1.
            
            
               L-ewwel motiv, ibbażat fuq insuffiċjenza ta’ motivazzjoni tad-deċiżjoni kkontestata u l-ksur konsegwenti tad-drittijiet għal amministrazzjoni tajba u għal protezzjoni ġudizzjarja effettiva (Artikoli 41(2)(b) u (ċ) u 17 tal-Karta tad-Drittijiet Fundamentali tal-Unjoni Ewropea).
            
         
               2.
            
            
               It-tieni motiv, ibbażat fuq il-ksur tad-drittijiet tad-difiża (Artikolu 41(2)(a) tal-Karta tad-Drittijiet Fundamentali tal-Unjoni Ewropea).
               
                           —
                        
                        
                           F’dan ir-rigward huwa ddikjarat li l-proċedura ta’ deċiżjoni stabbilita fl-Artikoli 18, 24(2)(a) u 27 tar-Regolament (UE) Nru 806/2014 (1) tikser id-drittijiet tad-difiża, peress li ma tippermettix l-inqas intervent fil-proċeduri lill-persuni kkonċernati b’din ir-riżoluzzjoni. Skont ir-rikorrenti, l-Artikoli 32, 38 u 43 tad-Direttiva 2014/59/UE (2) huma vvizzjati bl-istess illegalità, peress li ma jipprevedux smigħ tal-partijiet ikkonċernati.
                        
                     
         
               3.
            
            
               It-tielet motiv, ibbażat fuq il-ksur tad-dritt għall-proprjetà (Artikolu 17(1) tal-Karta tad-Drittijiet Fundamentali tal-Unjoni Ewropea) u l-prinċipju tal-libertà ta’ intrapriża (Artikolu 16 tal-Karta tad-Drittijiet Fundamentali tal-Unjoni Ewropea).
               
                           —
                        
                        
                           Huwa ddikjarat f’dan ir-rigward li l-Artikoli 21, 22, 24 u 27 tar-Regolament (UE) Nru 806/2014, kif ukoll l-Artikoli 38 u 63 tad-Direttiva 2014/59/UE, jiksru d-dritt għall-proprjetà u l-prinċipju ta’ libertà ta’ intrapriża, peress li jippermettu l-bejgħ ta’ ishma ta’ istituzzjoni finanzjarja mingħajr ma jippermettu l-osservazzjonijiet jew jirrikjedu l-kunsens tal-azzjonisti, u jagħtu lill-awtoritajiet ta’ deċiżjoni kompetenzi sabiex inaqqsu għal żero l-kapital billi jiġu kkanċellati l-ishma, mingħajr smigħ jew il-kunsens tal-azzjonisti jew tal-korpi kompetenti tal-kumpannija.
                        
                     
         
               4.
            
            
               Ir-raba’ motiv, ibbażat fuq il-ksur tad-dritt għal protezzjoni ġudizzjarja effettiva, irrikonoxxut fl-Artikolu 47 tal-Karta tad-Drittijiet Fundamentali tal-Unjoni Ewropea u fl-Artikolu 6 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, sa fejn jinkiser il-prinċipju ta’ opportunitajiet ugwali għall-partijiet u, konsegwentement, id-dritt għal smigħ xieraq.
            
         
               5.
            
            
               Il-ħames motiv, ibbażat fuq il-ksur tal-Artikolu 18(1) tar-Regolament (UE) 806/2014 u tal-Artikolu 32 tad-Direttiva 2014/59/UE, peress li l-Junta Única de Resolución wettqet żball manifest fl-evalwazzjoni tal-fatti, sa fejn ma jeżistux ir-rekwiżiti previsti mill-imsemmija dispożizzjonijiet għall-adozzjoni ta’ dispożittiv ta’ riżoluzzjoni.
            
         
               6.
            
            
               Is-sitt motiv, ibbażat fuq il-ksur tal-prinċipju ta’ prudenza bankarja (prinċipju ta’ prekawzjoni), minħabba li jeżistu miżuri alternattivi oħra għal dawk stabbiliti fid-deċiżjoni kkontestata, inklużi dawk ta’ intervent bikri, li ostakolaw l-adozzjoni tad-dispożittiv ta’ riżoluzzjoni.
            
         
               7.
            
            
               Is-seba’ motiv, ibbażat fuq il-ksur tal-prinċipju ta’ aspettattivi leġittimi.
            
         
               8.
            
            
               It-tmien motiv, ibbażat fuq il-ksur tal-prinċipju ta’ proporzjonalità fir-rigward tad-dritt għall-proprjetà.
            
         
               9.
            
            
               Id-disa’ motiv, ibbażat fuq il-ksur tal-Artikolu 20(1) tar-Regolament (UE) Nru 806/2014, peress li l-istima tal-perit indipendenti ma tistax titqies bħala “raġonevoli, prudenti u realistika”.
            
         
               10.
            
            
               L-għaxar motiv, ibbażat fuq il-ksur mill-konvenuta tal-Artikolu 24 tar-Regolament (UE) Nru 806/2004 u tal-Artikolu 39(2)(a), (b), (d) u (f) tad-Direttiva 2014/59/UE, sa fejn id-dispożizzjonijiet dwar il-proċedura ta’ bejgħ kompetittiv tal-istituzzjoni stabbilita fis-sessjoni eżekuttiv estiża tat-3 ta’ Ġunju 2017 ma kinux trasparenti, peress li ġie ffavorit xerrej potenzjali (El Banco de Santander) u ma ġiex immassimizzat il-prezz ta’ bejgħ.
            
         
      (1)  Regolament (UE) Nru 806/2014 tal-Parlament Ewropew u tal-Kunsill, tal-15 ta’ Lulju 2014, li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1)
   
      (2)  Direttiva 2014/59/UE tal-Parlament Ewropew u tal-Kunsill, tal- 15 ta’ Mejju 2014, li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment (ĠU 2014, L 173, p. 190).